Document ID: /roh_data/filtered/fineweb-2-filterrobots_roh.jsonl.gz/49511

Da Corina Gustin -
Bunura, cuort avant las set. Intant paraiva da gnir ün da quels dis tuot ordinaris. L'utuon d'eira rivà, il grand bös-ch dadour chasa perdaiva plan a plan darcheu ses vesti e la vista gio invers la cità ed il Prime Tower gniva adüna plü libra. La vietta chi maina da mi'abitaziun tras il godin fin gio pro la via prinzipala d'eira cuverta cun föglias da tuot las culurs. Il tschêl glüschiva "blau sco la mar" co cha nona dschaiva e da tschella vart da la cità splendurivà fingià il sulaj sur il Züriberg oura. Che bel cumanzamaint, che di da belezza.
L'avant mezdi in büro d'eira intant eir passà sainza gronds disturbis ed excepziuns. Il cafè d'eira delizius, il schef adüna fatschendà al telefon ed ils collegas da lavur tuots lavurus sco furmias ed ingaschats cun lur incumbenzas. Istess chattan els temp da salüdar amiaivelmaing e da dar la baterlada obligatoria cur ch'eu pass speravia in direcziun dal printer. Il toner dal tal nu d'eira sco adüna l'incumbenza dad ingün e natüralmaing vöd cur ch'eu til vess douvrà urgiaintamaing cuort avant mezdi. Intant han quists patents touchscreens, fan musica, fan fouras i'ls fögls, mettan aint clambras, tramettan fax ed otras nardats...ma müdar las patronas da culur as stoja amo adüna svess.
Eu barat la cartuscha naira e dafatta il "vaste-toner" chi spetta pront sün sia trocletta dasper la maschina maladüsada. Uossa pero svelt tagliar la corda avant co cha Oliver am vezza, inschinà vegna massa tard a meis termin da giantar. "Compulsive talking", il pled inglais per üna conversaziun chi va bler plü inavant co quai chi'd es considerà sozialmaing acceptabel.
Spettond sül tram duna ün sguard sün las ultimas novitads e meis e-mails. Mi' ögliada passa adüna darcheu sur il telefonin oura, uschè n'haja tuot sout controlla. In duos minuts riva il tram e dasper mai spetta üna dama cun ün fazöl elegant cotschen rösa, üna blusa da fluors, chavels albs ed ögliers raduonds sainza rom. "Hm...quista guarda oura sco Donna Leon, chi sa sch'ella sa" pens'eu e leg inavant l'istorgia davart ün'otra persunalità cuntschainta americana chi ha d'incuort gudagnà l'elecziun pel presidi.
Grazia fitg a tut ils sponsurs da LATABLA:
Forsa es quai propcha Donna Leon am saglia in testa sco üna frizza. Sco quella jada aint l'eroplan in viadi vers la Cipra ch'eu tschantaiva dasper üna bella giuvna cun bellas unglas manicüradas, chotschas d'ota qualità, üna da quellas tas-cha cun ils Ls e Vs e bellas s-charpas da marca cun üna soula cotschna. Eu vaiva dat bada ch'ella guardaiva oura ün zich sco üna chantadura cuntschaina svizra. Davo esser sezüda dasper ella duos uras plain buonder sumagliav'la adüna daplü a quella ed eu vaiva pudü constattar ch'ella nu guardaiva be oura sco la chantadura...na, ella d'eira la chantadura. O ün'otra jada a Los Angeles - quel schani chi d'eira bod chaminà sur mai oura ed am traiva adimmaint ad Arnold? Davo cha seis homens am vaivan muossà la via vaiva realisà cha quai d'eira stat il terminator in persuna.
Uschea cha quista quia sarà Donna. In persuna.
Il tram vain ed ün davo tschel entran tras la porta stretta. Eu tscherch ün sez cun buna vista davo la duonna. Google es fingià avert ed eu tip aint seis nom aint il spazzi. Bildersuche. Clic.
Schi, quai es la scriptura chi dà regularmaing prelecziuns a Segl e posseda üna bella chasa in Val Müstair. Quai sto'la esser...la fotografia sün meis display muossa l'istessa duonna cun precisischem quels ögliers unics.
Eu vess da sortir la prossma ma decid da star aint fin cha Donna sorta. "I'm dischplascha," scriva a mia collega, "eu gnarà cun ün zich retard. At quint lura, grazia :)". Eu sà ch'ella am perdunarà.
Donna legia ün cudesch e sün seis bratsch sezza üna tas-cha da stoffa dad üna libraria. Aint in quella transport'la diversa literatura inglaisa, quai vezz'eu cur ch'ella metta a lö sia roba e's fa promta per sortir. A la fin...quists 7 minuts am paraivan lungs sco l'eternità.
Eir eu sort e cuor davo a Donna chi para dad avair prescha. Per il nair d'ün'ungla tilla vessa persa, sch'eu nu fetsch svelt avuonda e'la davent ed eu n'ha laschà spettar a meis termin per nüglia.
"Donna" clom eu davo a la signura cun chommas sveltas. Ella ferma e guarda inavo cun ün'ögliada plain dumondas ma istess amiaivla.
Eu tilla decler ch'eu tilla laiva far ün cumplimaint per sias ovras plain tensiun chi divertischan a trais generaziuns da mia famiglia. Mia nona, mia mamma e mias sours sun be narras da leger ils crimis da Brunetti. Ella s'ingrazia pel cumplimaint ed avant sco ch'ella possa cuorer inavant tilla quint'eu da nossa pagina rumantscha. Ella es tuot interessada e declera cha'l rumantsch saja üna bella lingua e cha sco otras linguas raras saja da tilla chürar e preziar. "I füss bain trist sch'ella disparess!" clom'la davo e svanischa aint il nummer 3.
Text e fotografia: C. Gustin, Turitg
Suonda LATABLA!